Den blotte omstændighed, at et varemærke af den berørte offentlighed opfattes som et salgsfremmende udtryk, og at det, henset til dets lovprisende karakter, principielt ville kunne anvendes af andre virksomheder, er ikke i sig selv tilstrækkeligt til at fastslå, at varemærket mangler fornødent særpræg i henhold til artikel 7, stk. 1, litra b), i forordning nr. 40/94 om EF-varemærker. Et ordmærkes lovprisende konnotation udelukker nemlig ikke, at dette ikke desto mindre er egnet til over for forbrugerne at garantere oprindelsen af de varer og tjenesteydelser, som er omfattet af varemærket. Et varemærke kan således af den berørte kundekreds på samme tid opfattes som et salgsfremmende udtryk og som en angivelse af varernes eller tjenesteydelsernes handelsmæssige oprindelse. Det følger heraf, at for så vidt som denne kundekreds opfatter varemærket som en angivelse af denne oprindelse, er den omstændighed, at varemærket samtidigt eller endog først og fremmest opfattes som et salgsfremmende udtryk, uden betydning for dets fornødne særpræg.

For så vidt som et varemærke kan have adskillige betydninger, være et ordspil eller blive opfattet som fantasifuldt, forbavsende og uventet og derfor kan huskes, forholder det sig ikke desto mindre således, at selv om tilstedeværelsen af sådanne egenskaber ikke er en nødvendig betingelse for et reklameslogans fornødne særpræg, er tilstedeværelsen af disse principielt egnet til at give det et sådant særpræg.

Det kan ikke kræves, at et slogan — for ikke at mangle det minimalt fornødne særpræg som påkrævet i medfør af artikel 7, stk. 1, litra b), i forordning nr. 40/94 om EF-varemærker — udviser »fantasifulde kendetegn«, eller at der ligefrem er en »spænding mellem begreberne, der medfører en overraskelsesvirkning og således en mærkningsvirkning«.

For så vidt som sådanne varemærker ikke er beskrivende i henhold til samme forordnings artikel 7, stk. 1, litra c), kan de således være udtryk for et objektivt udsagn, selv et simpelt, og ikke desto mindre være egnede til over for forbrugeren at angive de omhandlede varers eller tjenesteydelsers handelsmæssige oprindelse. Dette kan navnlig være tilfældet, såfremt disse varemærker ikke blot er et almindelig reklamebudskab, men besidder en vis originalitet eller prægnans, gør det nødvendigt at udøve et minimum af fortolkningsindsats eller udløser en kognitiv proces hos den omhandlede kundekreds.

Varemærker, som er sammensat af tegn eller angivelser, der i øvrigt finder anvendelse som reklameslogans, kvalitetsangivelser eller opfordringer til at købe de varer eller tjenesteydelser, som dette varemærke vedrører, er pr. definition i større eller mindre grad udtryk for et objektivt udsagn. Sådanne varemærker er ikke af denne blotte grund beskrivende i henhold til artikel 7, stk. 1, litra c), i forordning nr. 40/94 om EF-varemærker.

Sloganet »Vorsprung durch Technik«, der er søgt registreret for »Køretøjer; befordringsmidler til brug på land, i luften eller i vandet« i klasse 12 i Nicearrangementet samt for varer og tjenesteydelser i klasse 9, 14, 16, 18, 25, 28, 35-43 og 45, mangler ikke fornødent særpræg i henhold til artikel 7, stk.1, litra b), i forordning nr. 40/94 om EF-varemærker.

Selv om det antages, at sloganet »Vorsprung durch Technik« er udtryk for et objektivt udsagn, hvorefter den tekniske overlegenhed muliggør fremstilling og levering af de bedste varer og tjenesteydelser, kan denne omstændighed ikke føre til den konklusion, at det ansøgte varemærke mangler ethvert iboende fornødent særpræg. Hvor simpelt et sådant udsagn end måtte være, kan det nemlig ikke kvalificeres som så ordinært, at det umiddelbart og uden yderligere undersøgelse kan udelukkes, at det pågældende varemærke er egnet til over for forbrugeren at angive den handelsmæssige oprindelse af de omhandlede varer eller tjenesteydelser.

Det pågældende udsagn udspringer ikke åbenbart af det pågældende slogan. Ordkombinationen »Vorsprung durch Technik«, som betyder »forspring gennem teknik«, angiver alene en årsagsforbindelse og kræver derfor en vis fortolkningsindsats af offentligheden. Desuden vidner sloganet om en vis originalitet og prægnans, som gør det let at huske. Endelig kan det, for så vidt som der er tale om et velrenommeret slogan, der er blevet anvendt af ansøgeren i adskillige år, ikke udelukkes, at den omstændighed, at den berørte kundekreds er vant til at forbinde sloganet med de af ansøgeren fremstillede biler, ligeledes gør det lettere for denne kundekreds at identificere den handelsmæssige oprindelse af de omhandlede varer eller tjenesteydelser.

(jf. præmis 58 og 59)